b'\n_START_ARTICLE_\nNational Ignition Facility\n_START_PARAGRAPH_\nNational Ignition Facility ali NIF je ameri\xc5\xa1ki visokotehnolo\xc5\xa1ki program, pri katerem bi dosegli zlivanje jeder (fuzijo) s pomo\xc4\x8djo zelo mo\xc4\x8dnega laserja. Koncentrirani laser bo mo\xc4\x8dno segrel in stisnil vodikove atome in tako povzro\xc4\x8dil njihovo zlivanje. Ameri\xc5\xa1ki termin za tehnologijo je: inertial confinement fusion - ICF._NEWLINE_NIF se nahaja v in\xc5\xa1titutu Lawrence Livermore National Laboratory v kraju Livermore, Kalifornija._NEWLINE_Namen projekta je pridobiti iz fuzije ve\xc4\x8d energije, kot se jo porabi. Drugi nameni so znanstveno raziskovanje in \xc5\xa1tudiranje jedrskih oro\xc5\xbeij. NIF je trenutno najve\xc4\x8dji laser na svetu NIF uporablja za zlivanje druga\xc4\x8dno tehnologijo kot ITER, pri ITERju se uporablja tokamak._NEWLINE_Gradnja se je za\xc4\x8dela \xc5\xbee leta 1997, vendar so ga dokon\xc4\x8dali pet let kasneje kot predvideno in pri \xc5\xa1tirikrat ve\xc4\x8djih stro\xc5\xa1kih. Gradnja se je kon\xc4\x8dala 31. marca 2009. Prve teste mo\xc4\x8di laserja so dokon\xc4\x8dali oktobra 2010._NEWLINE_NIF je dosegel pomemben mejnik v komercializaciji jedrske fuzije, prvi\xc4\x8d so pridobili ve\xc4\x8d energije, kot so jo vlo\xc5\xbeili v sistem. Sicer je do dosega Lawsonovega kriterija \xc5\xa1e dolga pot, vendar je to pomemben korak naprej._NEWLINE_ICF deluje tako, da laser mo\xc4\x8dno segreje zunanje ohi\xc5\xa1je jedrske kapsule in jo s tem stisne. Kapsula je okrogle (sferi\xc4\x8dne) oblike in ima nekaj miligramov jedrskega goriva - po navadi me\xc5\xa1anica devterija in tritija, ki se med vsemi izotopi vodika najla\xc5\xbeje zlivata. Energija laserja segreje povr\xc5\xa1je kapsule v plazmo, del ohi\xc5\xa1ja eksplodira. Ostali del se stisne v zelo gosto kroglico. Zaradi eksplozije nastane tudi udarni val, ki \xc5\xa1e bolj stisne gorivo. Ko se dose\xc5\xbee ustrezna temperatura in dovolj velika gostota pride do zlivanja in s tem spro\xc5\xa1\xc4\x8danja energije. Pri fuziji se spro\xc5\xa1\xc4\x8dajo visokoenergetski delci, npr. alfa delci, ki dodatno grejejo gorivo. Pod idealnimi pogoji se dose\xc5\xbee veri\xc5\xbena reakcija, uporablja se tudi termin "v\xc5\xbeig"._NEWLINE_Ve\xc4\x8dina ICF poskusov uporablja laser za segrevanje in stiskanje tar\xc4\x8de. Laser mora dovesti energijo v ekstremno kratkem \xc4\x8dasu in mora biti zelo natan\xc4\x8den, da enakomerno in simetri\xc4\x8dno stisne kapsulo. Namesto laserja je mo\xc5\xbena tudi uporaba pospe\xc5\xa1evalnikov delcev, vendar so trenutno prakti\xc4\x8dni samo laserji._NEWLINE_NIF laser naj bi za nekaj trenutkov dosegel mo\xc4\x8d 500 TW. Uporablja se 192 \xc5\xbearkov iz vseh smeri, ki dose\xc5\xbeejo tar\xc4\x8do hkrati.'